Analistët, pengesa të shumta në negociatat për paqe në Afganistan
Aktivistët e të drejtave thonë se çdo marrëveshje e qëndrueshme me talibanët duhet të trajtojë të drejtat e njeriut, veçanërisht të drejtat e grave.
Negociatorët amerikanë dhe talebanë thonë se kanë rënë dakord për kornizën e një marrëveshjeje paqeje që ka për qëllim dhënien fund të përfshirjes 17 vjeçare të Shteteve të Bashkuara në konfliktin e Afganistanit. Korniza për marrëveshjen u hartua gjatë gjashtë ditë bisedimesh javën e kaluar në Katar. Analistët thonë se ka shumë pengesa në rrugën e një marrëveshjeje të qëndrueshme paqësore për Afganistanin. Marrëveshja do të përfshinte tërheqjen e rreth 14,000 trupave amerikane nga Afganistani në këmbim të një angazhimi nga grupi islamik për të ndalur dhunën dhe për të refuzuar strehim të sigurt për grupet terroriste. Sekretarja e shtypit e Shtëpisë së Bardhë Sarah Sanders u tha gazetarëve të hënën se negociatat do të vazhdojnë, por nuk pranoi të japë hollësi. Zalmay Khalilzad, Përfaqësuesi Special amerikan për Pajtimin në Afganistan, ishte në Kabul gjatë fundjavës për të njoftuar Presidentin Ashraf Ghani mbi ecurinë e bisedimeve. Gani bëri një tjetër thirrje për bisedime të drejtpërdrejta me grupin islamik. Udhëheqësit talebanë deri tani kanë refuzuar bisedime të drejtpërdrejta me qeverinë, të cilën ata e quajnë "kukull" e SHBA. Ish ambasadori amerikan James Dobbins thotë se të dyja palët kanë arritur në përfundimin se nuk ka zgjidhje ushtarake për konfliktin, por shton se duhet të tejkalohen ende shumë pengesa. Aktivistët e të drejtave thonë se çdo marrëveshje e qëndrueshme duhet të adresojë të drejtat e njeriut, veçanërisht të drejtat e grave. Sima Samar, mbështetëse e të drejtave dhe ish-ministre për çështjet e grave në Afganistan, i tha Zërit të Amerikës se ekziston një tjetër parakusht i rëndësishëm për suksesin e çdo marrëveshjeje paqeje. Talebanët ishin në pushtet në Afganistan nga 1996 deri në ndërhyrjen ushtarake amerikane pas sulmeve terroriste të 11 shtatorit 2001. Al-Kaida ka përdorur pjesë të Afganistanit dhe Pakistanit si baza të saj.